Planinarsko društvo „Kalnik“ Križevci poziva fotografe, amatere i profesionalce, planinare i ljubitelje prirode da prijave svoje foto radove na

**Nagradni natječaj za najbolju planinarsku fotografiju**

**„PLANINA U SRCU“**

**KATEGORIJE FOTO NATJEČAJA:**

1. **Planinari srcem**

**Opis:** fotografije koje pokazuju emocije, prijateljstvo, podršku i zajedništvo u prirodi. Bilo da je riječ o osmijehu, pružanju pomoći, zagrljaju ili uživanju uz zalazak sunca - cilj je uhvatiti iskrene i dirljive trenutke koji nas povezuju s planinom i jedne s drugima.

**Tražimo:**

* autentične emocije i iskrenost;
* prikaz planinarskih vrijednosti (prijateljstva, potpore, zajedništva);
* prirodne, spontane i nenametljive prizore.
1. **Pjenušavi vrh**

**Opis:** nema boljeg načina da se proslavi osvajanje vrha nego uz hladno pivo ili neki drugi omiljeni napitak! Tražimo veselje, opuštenost i dobre vibracije koje donosi zajedničko nazdravljanje na planinskom vrhu. Bilo da se radi o limenci piva ili kreativnom načinu posluživanja - pokažite nam kako izgleda vaš pjenušavi vrh!

**Tražimo:**

* kreativno prikazane trenutke nazdravljanja;
* veselu i prijateljsku atmosferu;
* originalne i zabavne ideje vezane uz vaš omiljeni planinarski napitak

**Važno**

* fotografije trebaju prikazivati odgovornu i sigurnu konzumaciju!
1. **Pogled koji se pamti**

**Opis:** Planina oduzima dah upravo zbog svojih spektakularnih prizora. U ovoj kategoriji tražimo veličanstvene pejzaže, panorame s vrha, izlazak ili zalazak sunca koji se duboko urezuju u sjećanje svakog planinara. Uhvatite prizore koji nas podsjećaju zašto volimo prirodu.

**Tražimo:**

* impresivne pejzaže i panorame;
* izvanrednu igru svjetla i boja;
* atmosferu i osjećaj divljenja prema prirodi.
1. **Kalnik iz mog kuta**

**Opis:** Kalnik svatko doživljava na svoj način – nekome je to šuma mira, drugome stijena izazova, trećemu povijesna priča utkana u zidove Starog grada. U ovoj kategoriji želimo vidjeti Kalnik vašim očima – kako ga doživljavate, osjećate i bilježite kroz svoj objektiv. Bilo da se radi o pejzažu, detalju, osobi, događaju ili spontanom trenutku – pokažite nam svoj Kalnik, onaj koji vas inspirira. Prikazati možete i lokalne običaje ili osobne doživljaje povezane s ovim dragocjenim planinarskim i kulturnim biserom.

**Tražimo:**

* Fotografije koje prikazuju ljepotu i raznolikost Kalnika
* Spoj prirode, povijesti i ljudske prisutnosti
* Autentične trenutke vezane uz lokalni krajolik, običaje i doživljaje

**PRAVILA I UVJETI NATJEČAJA**

* Na natječaju imaju pravo ravnopravno sudjelovati sve punoljetne osobe.
* Autor fotografija postaje sudionikom natječaja nakon što popuni i pošalje prijavnicu isključivo elektroničkom poštom na adresu pdkalnik.foto@gmail.com čime prihvaća pravila i uvjete ovog natječaja.
* Ispunjavanjem prijavnice, sudionik potvrđuje autentičnost fotografija koje je prijavio na natječaj, preuzima odgovornost za njihov sadržaj te potvrđuje da su one njegovo autorsko djelo te jamči da ne postoje prava trećih osoba nad njenim korištenjem, te posebice da se sve prikazane osobe slažu s navedenim korištenjem i da se time ne krše prava zaštite osobnih podatka trećih strana.
* Fotografije mogu biti u bojama ili crno bijele.
* O primitku prijavnice i fotografija za natječaj, sudionik će povratno biti obaviješten putem elektroničke pošte, a u slučaju da mail nije zaprimio u roku od tri dana, obvezan je javiti se Planinarskom društvo „Kalnik“ Križevci na broj telefona 098 586 060.
* Obrada fotografije u programima za uređivanje fotografije dopuštena je do mjere koja ne narušava i ne mijenja osnovni smisao snimljenog sadržaja.
* Fotografije se isključivo šalju u digitalnom obliku (.jpg /.jpeg/.png format) pojedinačne veličine datoteke do 4 MB.
* Svaki prijavitelj može po pojedinoj kategoriji prijaviti maksimalno 1 (jednu) fotografiju, odnosno ukupno 4 (četiri) fotografije.
* Fotografije koje prelaze veličinu i fotografije loše kvalitete neće se razmatrati.
* Same fotografije ne smiju sadržavati ime autora ili bilo kakav drugi (vodeni) pečat.
* Pristigle fotografije pregledat će posebno oformljeno povjerenstvo koje će odabrati najbolje fotografije.
* Među najboljim fotografijama povjerenstvo će odlučiti o fotografijama koje će biti nagrađene.
* Natječaj je otvoren do 23. rujna 2025. godine.
* Sve fotografije će biti objavljene na mrežnoj stranici društva ([www.pdkalnik.hr](http://www.pdkalnik.hr)) i društvenoj mreži društva (facebook).
* Objava rezultata natječaja bit će na mrežnoj stranici društva (www.pdkalnik.hr) do 6. listopada 2025.
* Izložba svih fotografija kao i uručenje zahvalnica i nagrada najbolje ocjenjenim fotografijama biti će održano 12. listopada 2025. godine.

**NAGRADE**

* Svi sudionici natječaja dobit će zahvalnicu za sudjelovanje
* Za prvo, drugo i treće mjesto svake kategorije organizator će dodijeliti nagrade.
* Popis nagrada biti će objavljen na mrežnoj stranici društva ([www.pdkalnik.hr](http://www.pdkalnik.hr)) najkasnije 5 dana prije završetka natječaja.

**AUTORSKO PRAVO, ZAŠTITA OSOBNIH PODATAKA I ZAŠTITA PRIVATNOSTI**

* *Autor, koji je ujedno i sudionik natječaja, popunjavanjem prijavnice daje privolu Planinarskom društvu „Kalnik“ Križevci (u daljnjem tekstu: Organizator) da bez naknade može objavljivati prijavljene fotografije, uz obaveznu objavu imena autora na objavljene fotografije gdje je to tehnički izvedivo i ne narušava izgled konačnoga autorovog proizvoda.*
* *Autor daje privolu da se njegove fotografije objavljuju koliko je god to puta potrebno u smislu promocije ovoga natječaja i organizatora općenito na društvenim mrežama, internetskim stranicama Organizatora, izložbama, u medijima i promidžbenom materijalu te promidžbenom materijalu vezanom uz projekte, događanja, priredbe i manifestacije koje organizira Planinarsko društvo „Kalnik“ Križevci.*
* *Organizator ne odgovara za eventualno neovlašteno korištenje objavljenih fotografija od strane osoba koje ne organiziraju natječaj.*
* *Organizator se obvezuje da će obrađivati i čuvati osobne podatke svih natjecatelja, te ih neće koristiti u drugim slučajevima, koji ne podrazumijevaju natječaj, niti će ih dijeliti, a prestankom aktivnosti vezane uz natječaj, podaci se prestaju i obrađivati.*
* *Prijavitelji na natječaj imaju pravo zatražiti pristup svojim osobnim podacima, te ispravak ili brisanje istih, što mogu učiniti na adresu elektroničke pošte u dnu ovog dokumenta.*
* *Ukoliko ste vlasnik neke od objavljenih fotografija, a želite da je uklonimo ili se ne želite nalaziti na nekoj od fotografija, obratite nam se na adresu elektroničke pošte navedenu u natječaju.*

Natječaj će biti objavljen na službenoj internet stranici Planinarskog društva „Kalnik“ Križevci.

Za dodatne informacije i upite možete se obratiti na e-mail: pdkalnik@hps.hr

Povjerenstvo za provedbu foto natječaja